നീറുന്ന തീച്ചൂള/നീറുന്ന തീച്ചൂള
ഇത് ചങ്ങമ്പുഴ ഏറ്റവും ഒടുവിൽ എഴുതിയ കവിത. 'നന്ദിയും സ്നേഹവും" എന്ന പേരിലാണു ഈ കവിത ആദ്യം പ്രസിദ്ധപ്പെടുത്തിയത്. 

ആയുരാരോഗ്യങ്ങളാശീർവദിച്ചുകൊ- 
ണ്ടായിരമായിരമെത്തുന്നു കത്തുകൾ 
ഓരോ സുഹൃത്തുക്കളജ്ഞാതർ കൂടിയു- 
മീരോഗശയ്യയിലെത്തിപ്പൂ സംഖ്യകൾ. 
ആബദ്ധ സൗഹൃദമാഗമിപ്പൂ കനി- 

ഞ്ഞാബാലവൃദ്ധമെന്നഭ്യുദയാർത്ഥികൾ. 
തിങ്ങിത്തുടിപ്പൂ വികാരങ്ങളെൻ ഹൃത്തി 
ലെങ്ങനെ നിങ്ങളോടോതേണ്ടു നന്ദി ഞാൻ? 
ഏതൗഷധത്തിനേക്കാളുമാശ്വാസദം 
ചേതസ്സിൽ വീഴുമിസ്സാന്തനാർദ്രാമൃതം 
എത്രയ്ക്കധമനാണെങ്കിലു മെന്നെയെൻ 
മിത്രങ്ങൾ നിങ്ങൾ വെടിഞ്ഞീലൊരിക്കലും 
ശത്രുവേക്കൂടിയും ബന്ധിപ്പൂ മൈത്രിയാൽ 
ശപ്തമെൻ രോഗം; ചാരിതാർത്ഥനാണു ഞാൻ. 

നാനാരസാകുലം നാളെ മജ്ജീവിത- 
നാടകത്തിങ്കൽ തിരശ്ശീല വീഴ് കിലും 
അസ്വസ്ഥ ചിത്തനായ് ദോഷൈകദൃഷ്ടിയാ- 
യസ്തമിച്ചീടാനിടയാക്കിയില്ല നീ 
വീർപ്പിട്ടു കണ്ണീരിൽ മുങ്ങിനിന്നിന്നിതാ 
മാപ്പു ചോദിപ്പൂ ഞാൻ നിന്നോടു ലോകമേ! 
 
ഒപ്പം തമസ്സും പ്രകാശവുമുൾച്ചേർന്നൊ- 
രപ്രമേയാത്ഭുതം തന്നെ നിൻ ഹൃത്തടം!
ചെമ്പനീർപ്പൂക്കൾ വിടരുമതിൽത്തന്നെ 
വെമ്പിപ്പുളയ്ക്കുന്നു തേളും പുഴുക്കളും. 
പുല്ലാം കുഴലിനും തോക്കിനും മദ്ധ്യത്തി- 
ലുല്ലസിപ്പൂ നീ സഗർവനായ് സൗമ്യനായ് 
നിന്നെയെമ്മട്ടിലപഗഥിക്കും കഷ്ട- 
മെന്നിലുള്ളെന്നെശ്ശരിക്കറിയാത്ത ഞാൻ? 
നന്മനേരുന്നു നിനക്കുഞാൻ നീയെന്റെ 
നന്ദിയും സ്നേഹവും സ്വീകരിക്കേണമേ. 
നീറുന്ന തീച്ചൂള